M. Gibalová, poslankyňa: (2007-05-17):
Pani ministerka, ďakujem vám za vašu odpoveď na moju interpeláciu, ktorá je v tlači pod bodom 3, ktorú som vám položila v nadväznosti na vašu odpoveď na moju otázku v hodine otázok, kde ste sa jednoznačne vyjadrili, že máte vedomosť o porušovaní zákona zo strany samosprávnych krajov, ktoré takmer všetky navrhujú subjektom, ktoré poskytujú sociálne služby finančný príspevok nižší, ako je uvedené v prílohe č. 14 zákona o sociálnej pomoci. Aj v odpovedi na interpeláciu uvádzate v prvej časti skutočnosť, že záväzky obcí vyplývajúce z plnenia zákonných povinností na úseku opatrovateľskej služby nie sú zo strany niektorých obcí náležite zabezpečené. Ďalej sa odvolávate na § 69a zákona o sociálnej pomoci, na základe ktorého ministerstvo práce, sociálnych vecí a rodiny vykonáva štátny dozor nad poskytovaním sociálnych služieb. Uvádzate ďalej, že v prípade zistenia podozrenia z trestnej činnosti má povinnosť oznámiť to orgánom činným v trestnom konaní s odvolávkou na zákon 141/1961 Zb. o trestnom konaní súdnom a iné skutočnosti orgánom príslušným podľa osobitných predpisov. Aj napriek tomu, že ma uisťujete, že ministerstvo vykonáva a bude naďalej vykonávať relevantné opatrenia smerujúce k dodržiavaniu zákonnosti orgánov samosprávy, nedali ste mi konkrétnu odpoveď na konkrétnu otázku. Preto sa pýtam, aké opatrenia prijmete vy a ministerstvo práce, sociálnych vecí a rodiny v zmysle aj vášho odvolania sa na zákon č. 141/1961 Zb. o trestnom konaní, ak viete, že zo strany samosprávnych krajov sa tak hrubo porušuje zákon a diskriminujú sa poskytovatelia sociálnych služieb, ale najmä občania, ktorí sú prijímateľmi sociálnych služieb prostredníctvom poskytovateľov najmä fyzických osôb a právnických osôb. Ďakujem pekne. Ďalej interpelujem pána ministra Jána Počiatka. Vážený pán minister Počiatek, v zákone č. 681/2006 Z. z. o štátnom rozpočte na rok 2007 sú v prílohe č. 5 vyčlenené finančné prostriedky na dotácie pre zariadenia sociálnych služieb pre obce. Ide o dotácie z kapitoly Všeobecná pokladničná správa. Zaujíma ma, o ktoré konkrétne zariadenia sociálnych služieb a v ktorých obciach ide, na základe akej procedúry a podľa akých kritérií sa prideľujú tieto dotácie a prečo sú tieto zariadenia preferované oproti ostatným zariadeniam sociálnych služieb. Moja posledná interpelácia je na pána predsedu vlády Slovenskej republiky Roberta Fica. Vážený pán predseda vlády Slovenskej republiky, interpelujem vás vo veci meškania, či lepšie povedané, úplnej absencie finančnej a vecnej kompenzácie následkov povodní, ku ktorým došlo v období máj až december 2006, osobitne na východnom Slovensku. Keďže sa na mňa obrátili občania obce Haniska, aj starosta obce Haniska s prosbou o pomoc v predmetnej veci, opierala som sa v komunikácii najmä o vyjadrenia pána ministra Jaroslava Izáka, ktorý 23. 2. 2007 v odpovedi na interpeláciu pani poslankyne Sabolovej vyjadril svoje stanovisko k povodňovým situáciám a najmä k úhradám finančných prostriedkov vynaložených mestami a obcami na výkon zabezpečovacích a záchranných prác. Z odpovedí je zrejmé, že bol na Ministerstve životného prostredia Slovenskej republiky vypracovaný návrh materiálu Správa o priebehu a následkoch povodní v Slovenskej republike za obdobie máj až december 2006 na základe Plánu práce vlády Slovenskej republiky na rok 2007 a štatútu ústrednej povodňovej komisie, ktorý bol schválený uznesením vlády č. 292/2003. Správa bola zaevidovaná na úrade vlády dňa 2. 4. 2007 pod č. 6360/2007. V správe návrhu uznesenia vlády Slovenskej republiky v bode b1) je vyčíslená čiastka na úhradu škôd v jednotlivých kapitolách a v bode c21) sa navrhuje uložiť ministrovi životného prostredia po schválení vládou Slovenskej republiky zabezpečiť presun finančných prostriedkov v spolupráci s obvodnými úradmi životného prostredia dotknutým mestám a obciam a poškodeným občanom v termíne do 14 dní po prijatí finančných prostriedkov. Obec Haniska vyčíslila použité finančné prostriedky za spôsobené škody pri povodniach od 4. 6. do 27. 6. 2006 a náklady na výkon záchranných prác na ochranu pred povodňami v sume 15 mil. 589 842 tisíc Sk a škoda vzniknutá na miestnych komunikáciách bola vyčíslená v sume 1 mil. 216 540 tisíc korún. V prípade obce Haniska boli všetky predložené doklady za vynaložené práce od subjektov podieľajúcich sa na záchranných prácach verifikované obvodným úradom, Krajským úradom životného prostredia v Prešove a so súhrnnou správou o povodňovej situácii boli odoslané dňa 21. 8. 2006 na Ústrednú povodňovú komisiu. Na základe vyššie uvedených skutočností a nekonaním vlády sa obec Haniska, ale aj ostatné dotknuté obce dostanú do nútenej správy, keďže v rámci svojej právomoci podpisovali výkony nutných a preukázateľných prác subjektom, ktoré už z uvedenej čiastky odviedli DPH a u miest a obcí si právom nárokujú úhradu verifikovaných faktúr. Môžeme povedať, že tieto subjekty suplujú štát a jeho povinnosti. V súčasnosti sú obciam doručované pokusy o zmier i upozorňovania na exekučné konanie vo vymáhaní dlžnej čiastky. Preto sa vás, pán predseda vlády, pýtam, z akých dôvodov sa odďaľuje prerokovanie Správy o priebehu a následkoch povodní v Slovenskej republike za obdobie máj, december 2006 a odďaľovanie schválenia uznesenia, na základe ktorého uvoľní Ministerstvo financií Slovenskej republiky prostriedky určené na kompenzáciu úhrad vzniknutých oprávnených nákladov pri povodniach v roku 2006. Žiadam vás, pán predseda vlády, aby vláda v tejto veci bezodkladne konala a zabránila tak situácii, v dôsledku ktorej sa obce dostanú do nútenej správy vystavujúc sa riziku, že pri najbližšej možnej mimoriadnej udalosti ich postihne aj odmietnutie pomoci zo strany nezávislých subjektov, ktoré im boli ochotné v roku 2006 finančne i ináč pomôcť bez ohľadu na svoje prevádzkové straty. Ďakujem vám za vypočutie.